TCAP กำไรไตรมาส 1/64 แตะ 1 พันลบ. รับผลงานบ.ย่อยแข็งแกร่ง
TCAP ไตรมาส 1/64 บริษัทย่อยมีผลการดำเนินงานแข็งแกร่ง ดันกำไรแตะ 1 พันลบ. พร้อมเปิด ธุรกิจสินเชื่อที่มีหลักประกัน สร้างผลตอบแทนเพิ่มขึ้นในอนาคต
TCAP ไตรมาส 1/64 บริษัทย่อยมีผลการดำเนินงานแข็งแกร่ง ดันกำไรแตะ 1 พันลบ. พร้อมเปิด ธุรกิจสินเชื่อที่มีหลักประกัน สร้างผลตอบแทนเพิ่มขึ้นในอนาคต
14 พ.ค. 2564

บริษัท ทุนธนชาต จำกัด (มหาชน) หรือ TCAP เปิดเผยผลการดำเนินงานไตรมาส 1 ปี 2564 มีกำไรสุทธิที่เป็นส่วนของบริษัทฯ จำนวน 1.08 พันล้านบาท จากปีก่อนกำไรสุทธิ 4.32 พันล้านบาท โดยได้รับแรงสนับสนุนจากผลการดำเนินงานของบริษัทย่อยที่เติบโตอย่างแข็งแกร่ง
ทั้งนี้ นายสมเจตน์ หมู่ศิริเลิศ กรรมการผู้จัดการใหญ่ TCAP เปิดเผยว่า ในไตรมาส 1 ปี 2564 TCAP และบริษัทย่อยมีกำไรสุทธิตามงบการเงินรวมจำนวน 1,521 ล้านบาท ซึ่งประกอบด้วยกำไรสุทธิของบริษัทย่อยต่าง ๆ จำนวน 930 ล้านบาท ซึ่งแต่ละบริษัทยังมีผลการดำเนินงานที่แข็งแกร่ง ทั้งบริษัทหลักทรัพย์ ธนชาต จำกัด (มหาชน) ,บริษัท ธนชาตประกันภัย จำกัด (มหาชน) ,บริษัท ราชธานีลิสซิ่ง จำกัด (มหาชน) ,รวมถึง บริษัท เอ็ม บี เค ไลฟ์ ประกันชีวิต จำกัด (มหาชน)
ขณะที่ส่วนแบ่งกำไรจากเงินลงทุนในบริษัทร่วม มีจำนวน 600 ล้านบาท ปรับตัวลดลง เนื่องจากเป็นธุรกิจที่ยังได้รับผลกระทบทางลบโดยตรงจากการแพร่ระบาดของเชื้อไวรัส COVID-19 ส่งผลให้กำไรสุทธิส่วนที่เป็นของบริษัทฯ ในไตรมาส 1 ปีนี้ มีจำนวน 1,078 ล้านบาท ลดลง 18.7% จากไตรมาส 1 ปีก่อนหากไม่รวมกำไรจากการขายเงินลงทุนในบริษัท อายิโนะโมะโต๊ะ (ประเทศไทย) จำกัด ซึ่งเป็นกำไรพิเศษที่เกิดขึ้นครั้งเดียว
“ปัจจุบัน TCAP ยังมีเงินสดคงเหลืออยู่เป็นจำนวนมาก เนื่องจากที่ผ่านมาภาวะเศรษฐกิจมีความผันผวนอย่างมากจากวิกฤตการณ์การแพร่ระบาดของ COVID-19 เราพยายามศึกษาและวิเคราะห์การลงทุนต่างๆ เพื่อนำเงินสดที่มีไปลงทุนสร้างผลตอบแทนที่ดีและเหมาะสมให้กับผู้ถือหุ้น ซึ่งทางเลือกหนึ่งก็คือธุรกิจการให้สินเชื่อ เนื่องจากเป็นธุรกิจที่กลุ่มธนชาต มีความเชี่ยวชาญ คณะกรรมการบริษัทฯ จึงได้มีมติให้จัดตั้ง “บริษัท ธนชาต พลัส จำกัด” เพื่อประกอบธุรกิจการให้สินเชื่อที่มีหลักประกัน (Asset-based Financing) ซึ่งเป็นการให้สินเชื่อธุรกิจระยะสั้นและระยะกลาง ที่มีหลักประกัน เพื่อเพิ่มสภาพคล่องให้กับลูกค้า และเป็นการสร้างผลตอบแทนเพิ่มขึ้นให้กับผู้ถือหุ้นของ TCAP ต่อไปในอนาคต โดย TCAP จะถือหุ้นในบริษัท ธนชาต พลัส 100% ซึ่งคาดว่าจะเริ่มเปิดดำเนินธุรกิจได้ภายในเดือนพฤษภาคมนี้” นายสมเจตน์ หมู่ศิริเลิศ กล่าว
 
 
 
 
 